《送莫少虚赴省试》
宋代·郭印

莫君江南佳公子，才华秀拔春兰馥。
少年意气壮虹霓，豪迈不入时人目。
酒量逡巡百盏空，诗锋顷刻千毫秃。
我从识面已忻慕，每恨往还心未熟。
官同古雒岂偶然，一见相忘倒胸腹。
谈道论文俱入妙，夜阑烛短频更仆。
圣处玄微得我疑，君独心通如破竹。
要将土苴活邦家，条上封章抵车轴。
嘉谋谠议期见用，不学贾生空痛哭。
行行提笔战春闱，箧中尚有三千牍。
科名唾手真馀事，力转天回乃民福。
当今公道青云平，忍埋光采甘沈陆。
欲随君往路无繇，只欠双翰来插肉。
殷勤别酒休辞醉，马已就衔车已輹。
蜀山崎岖秦甸寒，屈指深冬到辇毂。
焚舟计决携家去，努力加餐此为祝。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。